भोपाल में बीजेपी के सीनियर लीडर्स के साथ बैठक; चुनावी रोडमैप को लेकर दिए निर्देश
Madhya Pradesh Vidhan Sabha Election 2023 BJP Road-Map. Union Minister Amit Shah Bhopal Visit Latest Update. मध्यप्रदेश में विधानसभा चुनाव को लेकर बीजेपी जमीनी स्तर पर तैयारियों को चुस्त-दुरुस्त करने में जुटी है। केंद्रीय गृह मंत्री अमित शाह 15 दिन में दूसरी बार आज भोपाल आएंगे।
केंद्रीय गृह मंत्री अमित शाह ने मध्यप्रदेश में होने वाले विधानसभा चुनाव की रणनीति को लेकर पार्टी के सीनियर लीडर्स के साथ मैराथन मंथन किया। भोपाल स्थित बीजेपी दफ्तर में शाह ने करीब 3 घंटे तक बैठक की। रात करीब 8 बजे शुरू हुई बैठक आधी रात तक चली। जिसमें चुनाव को लेकर कई महत्वपूर्ण फैसले लिए गए है।
बताया जा रहा है कि बैठक में पार्टी की प्रदेश चुनाव प्रबंधन समिति में शामिल होने वाले चेहरों को लेकर चर्चा की गई। साथ ही पार्टी के आगामी कार्यक्रमों को लेकर भी बात हुई। अमित शाह ने 11 जुलाई को भोपाल में बैठक के दौरान बीजेपी नेताओं को जो टास्क दिए थे, उस पर भी चर्चा की। इन्हें लेकर अधूरे काम जल्द पूरे करने को कहा है। शाह ने चुनावी रोडमैप को लेकर भी जरूरी दिशा निर्देश दिए है।
बैठक के बाद केंद्रीय मंत्री अमित शाह होटल ताज के लिए रवाना हो गए। वह गुरुवार सुबह दिल्ली के लिए रवाना होंगे।
फिर मध्यप्रदेश आएंगे अमित शाह
अमित शाह जल्द ही एक बार फिर मध्यप्रदेश के दौरे पर आएंगे। बताया जा रहा है कि शाह 30 जुलाई को उज्जैन आ सकते हैं। इसी दिन वे बुरहानपुर भी जा सकते हैं। बुरहानपुर में बीजेपी के नए दफ्तर का भूमिपूजन होना है।
बैठक में सीएम शिवराज सिंह चौहान, प्रदेश के चुनाव प्रभारी भूपेंद्र यादव, चुनाव प्रबंधन समिति के संयोजक नरेंद्र सिंह तोमर, केंद्रीय मंत्री ज्योतिरादित्य सिंधिया, केंद्रीय मंत्री प्रह्लाद पटेल, बीजेपी महासचिव कैलाश विजयवर्गीय, बीजेपी प्रदेश अध्यक्ष वीडी शर्मा, बीजेपी प्रदेश प्रभारी मुरलीधर राव, संगठन महामंत्री हितानंद शर्मा, सह संगठन महामंत्री शिवप्रकाश, महामंत्री बीएस संतोष और मंत्री नरोत्तम मिश्रा समेत पार्टी के सीनियर नेता मौजूद रहे।
इससे पहले एयरपोर्ट पर शाह का सीएम शिवराज सिंह, बीजेपी प्रदेश अध्यक्ष वीडी शर्मा, केंद्रीय मंत्री ज्योतिरादित्य सिंधिया, बीजेपी महासचिव कैलाश विजयवर्गीय, गृहमंत्री नरोत्तम मिश्रा और मंत्री तुलसी सिलावट ने स्वागत किया। इसके बाद शाह बीजेपी दफ्तर के लिए रवाना हो गए। बीजेपी ऑफिस पहुंचने पर केंद्रीय मंत्री नरेंद्र सिंह तोमर और प्रह्लाद पटेल ने शाह का स्वागत किया।
इलेक्शन मैनेजमेंट के लिए जारी होंगी समितियों की लिस्ट
मध्यप्रदेश में भाजपा जिन समितियों का गठन करने जा रही है, उनमें प्रधानमंत्री, राष्ट्रीय अध्यक्ष, मुख्यमंत्री के कार्यक्रमों को लेकर अलग-अलग नेताओं को जिम्मेदारी दी जाएगी। इस काम के लिए सात नेताओं को जिम्मेदारी दी जा सकती है। बीजेपी संगठन द्वारा बनाई जा रही समितियों की सूची 27 जुलाई को जारी हो सकती है।
इन समितियों का हो रहा गठन
चुनाव प्रबंधन कार्यालय शुरू, अब वॉर रूम की तैयारी
बीजेपी प्रदेश कार्यालय में ऊपरी मंजिल पर चुनाव प्रबंधन कार्यालय शुरू हो चुका है। बीजेपी के प्रदेश चुनाव सह प्रभारी अश्विनी वैष्णव ने सीएम शिवराज सिंह चौहान, वीडी शर्मा, शिवप्रकाश सहित तमाम नेताओं की मौजूदगी में इसका विधि विधान से पूजन कर शुभारंभ किया था। बीजेपी जल्द ही रानी कमलापति रेलवे स्टेशन परिसर में स्थित बंसल वन की बिल्डिंग में अपना इलेक्शन वॉर रूम तैयार करेगी। इस बिल्डिंग में मीडिया, आईटी जैसे दफ्तर संचालित किए जा सकते हैं।